**Обявление за набиране на кандидатури за**

**Дипломатически служител, Завеждащ консулската служба и МОЛ в Посолството на Република България в Алжир,**

**Алжирска народнодемократична република**

В съответствие с чл. 26, ал. 8 от Наредба № 1 от 14.10.2013 г. за кариерното развитие на дипломатическите служители и ротацията на служителите в дипломатическата служба, Министерството на външните работи стартира процедура за подбор по документи на кандидатури на лица извън дипломатическата служба за ротиращата се през 2023 г. позиция:

**Дипломатически служител, Завеждащ консулската служба и МОЛ в Посолството на Република България в Алжир, считано от 26.08.2023 г.**

Области на дейност и основни задължения: Изпълнява функциите на завеждащ консулската служба и материално отговорно лице. Осъществява консулски услуги на български и чуждестранни физически и юридически лица (обслужване на български граждани по гражданско състояние, изпълнение на нотариални функции, издаване на визи и др.). Планира, координира и контролира дейността на КС. Активно взаимодейства с местните власти - осъществява контакти с представители на институциите в приемащата страна, на дипломатическите мисии и на международните организации, поддържа връзки с асоциации, сдружения и фондации на българската общност. Развива двустранните отношения в сферата на културата, образованието и науката. Пряко отговаря за финансовата и материална отчетност на ДП. Отговаря и извършва отчет на приходите от такси за консулско обслужване, следи за тяхното надеждно съхранение. Съвместно с ръководителя на мисията разработва проекто-бюджета на ДП и следи за целесъобразното му и икономично разходване.

Изисквания към кандидатите: Да са български граждани и да нямат друго гражданство, освен на държава – членка на Европейския съюз; Да притежават образование в областта на: социални науки, стопански науки, правни науки, хуманитарни науки, сигурност и отбрана, др.; Много добри компютърни умения. Владеене на френски или арабски език. Допълнителното владеене/ползване на английски език е предимство. Да притежават активна шофьорска правоспособност, категория „В“. Да не страдат от хронично психическо заболяване; Да отговарят на другите изисквания по чл. 107а, ал. 1 Кодекса на труда, за заемане на длъжност в държавната администрация.

За изпълнение на функциите е необходимо извършване на проучване за получаване на разрешение за достъп до класифицирана информация до ниво „Секретно“ и сертификати EU Secret и NATO Secret.

**Желаещите да участват в процедурата трябва да подадат следните документи:**

* + - 1. Писмено Заявление за участие в подбора, съгласно Приложение № 2, което да е подписано от кандидата;
			2. Автобиография по образец EUROPASS със снимка на кандидата;
			3. Декларация от лицето, че е български гражданин и няма друго гражданство освен на държава членка на Европейския съюз, както и за обстоятелствата, че е пълнолетен, не е поставен под запрещение, не е осъждан за умишлено престъпление от общ характер на лишаване от свобода и не е лишен по съответен ред от правото да заема определена длъжност;
			4. Копия от документи за придобита образователно-квалификационна степен, които се изискват за длъжността (документите, издадени в чужбина, следва да бъдат признати по реда на Наредбата за държавните изисквания за признаване на придобито висше образование и завършени периоди на обучение в чуждестранни висши училища (обн. ДВ, бр. 69 от 22.08.2000 г., последно изменение обн., ДВ. бр. 28 от 05.04.2019 г.);
			5. Копия от документи, удостоверяващи владеене или ползването на чужди езици (степените „владеене” с минимално ниво не по-ниско от В2 и „ползване“ с минимално ниво не по-ниско от А2 се доказват в съответствие с Наредба № 1 от 14.10.2013 г. за кариерното развитие на дипломатическите служители и ротацията на служителите в дипломатическата служба, изд. от Министъра на външните работи, обн. ДВ., бр. 92 от 22.10.2013 г.);
			6. Удостоверение, издадено вследствие на извършен преглед в специализирано психиатрично заведение, че кандидатът не страда от хронично психическо заболяване, удостоверението следва да бъде валидно към датата на подаване на заявлението, не по-късно от 6 (шест) месеца от датата на издаването му;
			7. Копия от документи, удостоверяващи професионалния опит;
			8. Декларация или сертификат за притежавани компютърни умения.

Документи следва да се подават в срок до **12:00 ч. на 04.05.2023 г**., като се изпращат на електронната поща: **dipl\_rot@mfa.bg**в дирекция „Човешки ресурси и административно обслужване“. С входящ номер и дата ще се регистрират само заявленията, към които са представени всички посочени документи.Процедурата за подбор ще се извърши от Кариерната комисия към Министъра на външните работи на нейно следващо редовно заседание.